Diari Oficial de la Generalitat Valenciana


Sumari del DOGV 4290, del 11-07-2002 (2002/7542)

ORDE de 26 de juny de 2002, de la Conselleria de Medi Ambient, per la qual se convoca la concessió d'ajudes, per a l'exercici 2002, a la gestió de determinats residus perillosos: envasos buits que han contingut productes fitosanitaris i restes d'estos, conseqüència de l'aplicació agrícola i residus de piles i acumuladors (excepte CER 16.06.01), tubs fluorescents i altres residus que contenen mercuri.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4290

Data del DOGV
:   11-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7542


Data del document
:   26-06-2002

Organisme emissor
:   Conselleria de Medi Ambient

Tipus de document
:   Ordre

Descriptors 

:   * ajuda pública

ORDE de 26 de juny de 2002, de la Conselleria de Medi Ambient, per la qual se convoca la concessió d'ajudes, per a l'exercici 2002, a la gestió de determinats residus perillosos: envasos buits que han contingut productes fitosanitaris i restes d'estos, conseqüència de l'aplicació agrícola i residus de piles i acumuladors (excepte CER 16.06.01), tubs fluorescents i altres residus que contenen mercuri. [2002/X7542]
  
En el marc del mandat global de protecció del medi ambient de l'article 45 de la Constitució, la Generalitat Valenciana, en ús de la seua competència legislativa sobre la matèria de conformitat amb la Constitució i l'Estatut d'Autonomia de la Comunitat Valenciana, va dictar la Llei 10/2000, de 12 de desembre, de Residus de la Comunitat Valenciana, constituint el conjunt de les seues disposicions l'expressió de la política de residus de la Generalitat, proporcionant les bases per a convertir la gestió dels residus en una pràctica adequada que garantisca la salut de les persones i un alt nivell de qualitat en el nostre medi ambient.
  
La Llei de Residus de la Comunitat Valenciana s'emmarca en la normativa comunitària i en particular en el que disposa la Directiva 75/442/CEE, de 15 de juliol, relativa als residus, modificada per la Directiva 91/156/CEE, de 18 de març, que proporciona el marc jurídic per a la definició, prevenció i gestió de residus, i la Directiva 91/689/CEE, de 12 de desembre, relativa als residus perillosos.
  
L'Estat va efectuar la transposició al dret intern espanyol de la normativa comunitària en matèria de residus per mitjà de la Llei 10/1998, de 21 d'abril, de Residus, dictada amb caràcter bàsic, establint una norma comuna per a tots ells, que podrà ser completada amb una regulació específica per a determinades categories de residus.
  
Conforme a la política comunitària, estatal i autonòmica en matèria de residus, la Conselleria de Medi Ambient, pretén fomentar l'adequada gestió de determinats residus perillosos, concretament els envasos buits que han contingut productes fitosanitaris, generats de forma dispersa per l'activitat agrícola, i els residus de piles i acumuladors (excepte CER 16.06.01), tubs fluorescents i altres residus que contenen mercuri. L'especial complexitat dels esmentats residus requerixen mesures de suport per part de l'administració a fi d'aconseguir la seua adequada gestió, especialment tenint en compte els efectes negatius que ocasionen sobre el medi ambient.
  
Per Decret 7/2000, de 22 de maig, del president de la Generalitat Valenciana, s'hi assignen a la Conselleria de Medi Ambient les competències en matèria de medi ambient, corresponent a la Direcció General d'Educació i Qualitat Ambiental, conforme al Reglament Orgànic i Funcional de l'esmentada Conselleria, aprovat per Decret 90/1999, de 30 de juliol, del Govern Valencià, entre altres funcions, la gestió de subvencions per a la millora ambiental.
  
En virtut de tot allò adés esmentat, a proposta de la Direcció General d'Educació i Qualitat Ambiental, conforme a les atribucions que em conferix l'article 35 de la Llei de Govern Valencià, així com l'article 47 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2002 la concessió de subvencions a la gestió de residus perillosos: envasos buits que han contingut productes fitosanitaris i les seues restes conseqüència de l'aplicació agrícola, residus de piles i acumuladors (excepte CER 16.06.01), tubs fluorescents i altres residus que contenen mercuri.
  
Segon
  
Aprovar les bases per les quals es regirà la present convocatòria i que figuren com a annex a esta orde.
  
Tercer
  
L'import global màxim de les ajudes regulades per la present orde puja a 210.350 euros, les quals se concediran amb càrrec a l'aplicació pressupostària 05.23.603.33.3, línia codi comptable T0275000, dels pressupostos de la Generalitat Valenciana per a l'any 2002.
  
Cas d'increment de l'import màxim destinat a estes ajudes, es publicarà en el Diari Oficial de la Generalitat Valenciana la quantia de l'increment i el total final disponible per al present exercici pressupostari.
  
Quart
  
El termini de presentació de sol·licituds per a la present convocatòria serà d'un mes a partir de l'entrada en vigor d'esta orde.
  
Cinqué
  
En tot allò no regulat en esta orde, s'estarà al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desenrotllament i execució del que disposa la present orde.
  
Segona
  
La present orde entrarà en vigor el sendemà d'haver sigut publicada al Diari Oficial de la Generalitat Valenciana.
  
Tercera
  
Contra la present orde, que posa fi a la via administrativa, es podrà interposar recurs contenciós administratiu en el termini de dos mesos, a comptar des el sendemà d'haver sigut publicada, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició de recurs potestatiu de reposició davant l'autoritat que dicta l'acte, en el termini d'un mes des del sendemà d'haver sigut publicat, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 26 de juny de 2002
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases de les subvencions destinades a activitats de gestió de residus perillosos: envasos buits que han contingut productes fitosanitaris i restes dels mateixos conseqüència de l'aplicació agrícola, i residus de piles i acumuladors (excepte CER 16.06.01), tubs fluorescents i altres residus que contenen mercuri
  
Base 1. Beneficiaris
  
Podran ser beneficiaris d'estes subvencions les empreses o associacions que hagen realitzat o vagen a realitzar, des de l'1 de gener fins al 31 d'octubre de 2002, activitats de gestió dels residus mencionats en la base 2 i compten amb autorització de la Conselleria de Medi Ambient per a la seua gestió.
  
Base 2. Objecte i actuacions subvencionables
  
Podran ser objecte de subvenció les activitats de recollida, transport, emmagatzemament i tractament (valorització o eliminació) dels següents residus:
  
a) Envasos buits que hagen contingut productes fitosanitaris, i restes dels mateixos, conseqüència de l'aplicació agrícola.
  
b) Residus de piles i acumuladors (excepte CER 16.06.01), tubs fluorescents i altres residus que contenen mercuri.
  
Base 3. Àmbit d'aplicació
  
Únicament podran ser objecte de subvenció les activitats de gestió dels indicats residus generats a la Comunitat Valenciana i realitzades per empreses autoritzades per la Conselleria de Medi Ambient per a la seua gestió.
  
No seran objecte de subvenció les activitats de gestió dels mencionats residus que procedisquen d'un àmbit distint de la Comunitat Valenciana.
  
Podran ser subvencionables activitats de gestió no realitzades amb mitjans propis, sempre que s'assumisca el seu cost, però tenint en compte que en cap cas se subvencionarà dues vegades la mateixa operació de gestió d'un mateix residu. Així doncs, en el supòsit que se sol·licite subvenció per més d'una empresa per a una mateixa activitat de gestió d'un residu, la quantia total de la subvenció que corresponga per l'activitat, d'acord amb les presents bases, serà distribuïda entre els sol·licitants en proporció a la despesa suportada per cada u en la dita activitat, sempre que es justifique documentalment la despesa.
  
Base 4. Quantia màxima de les subvencions
  
4.1 La quantia màxima de la subvenció a atorgar a cada sol·licitant serà el resultat d'aplicar els següents mòduls sobre les quantitats a gestionar dels residus que s'indiquen:
  
a) Envasos buits que hagen contingut productes fitosanitaris i les seues restes conseqüència de l'aplicació agrícola: 1,80 euros per quilogram d'envasos gestionat, incloent la dita gestió el seu tractament.
  
b) Residus de piles i acumuladors (excepte CER 16.06.01), tubs fluorescents i altres residus que contenen mercuri:
  
- 0,06 euros per quilogram per a la recollida, transport i emmagatzematge de piles i acumuladors.
  
- 3,60 euros per quilogram per al tractament de piles botó.
  
- 0,60 euros per quilogram per al tractament (valorització) d'altres piles i acumuladors.
  
- 0,30 euros per quilogram per al tractament (eliminació) d'altres piles i acumuladors.
  
- 1,25 euros per quilogram per a la recollida, transport, emmagatzematge i tractament de tubs fluorescents i altres residus que contenen mercuri.
  
4.2 L'import total de les ajudes a concedir serà de 210.350'euros, distribuïts de la següent forma:
  
a) 90.150 euros per a la gestió d'envasos buits que hagen contingut productes fitosanitaris i les seues restes, conseqüència de l'aplicació agrícola.
  
b) 120.200 euros per a la gestió de residus de piles i acumuladors (excepte CER 16.06.01), tubs fluorescents i altres residus que contenen mercuri, d'acord amb la següent distribució:
  
- 30.050 euros per a la gestió de piles i acumuladors (excepte CER 16.06.01).
  
- 90.150 euros per a la gestió de tubs fluorescents i residus que contenen mercuri.
  
El romanent que, en el seu cas, es puga produir en l'apartat a) podrà incrementar la dotació inicial prevista en l'apartat b) i viceversa.
  
- En relació amb la gestió d'envasos fitosanitaris, la quantia màxima de la subvenció a atorgar a cada sol·licitant serà finalment el resultat de distribuir l'import total de la dotació econòmica prevista en l'apartat a) entre les sol·licituds estimades, considerant el mòdul màxim per quilo gestionat, establit en la base 4.1.a.
  
- En relació amb la gestió de piles i acumuladors, tubs fluorescents i residus que contenen mercuri, la quantia màxima de la subvenció a atorgar a cada sol·licitant serà finalment el resultat d'aplicar sobre la quantitat estimada el mòdul màxim corresponent en cada cas, establit en la base 4.1.b.
  
En qualsevol cas, l'import total corresponent a les sol·licituds estimades no podrà excedir el límit de la consignació pressupostària disponible en l'exercici econòmic, per la qual cosa, en cas d'excedir-se de la mateixa, la quantia a percebre per cada sol·licitant es reduirà proporcionalment en la quantitat que s'hi precise per a respectar l'esmentat límit.
  
4.3 L'import de les subvencions en cap cas podrà ser de tal quantia que, aïlladament o en concurrència amb altres subvencions o ajudes percebudes o reconegudes per altres administracions públiques o per altres ens públics o privats, supere el cost de l'actuació a desenrotllar pel beneficiari.
  
Als exclusius efectes del que establix el paràgraf anterior, quan l'ajuda percebuda o reconeguda d'altres administracions públiques o d'altres ens públics o privats no haja consistit en el pagament d'una quantitat fixa i concreta per cada quilogram de residu gestionat, se considerarà que la quantitat que ha correspost a cada quilogram, en concepte d'ajuda d'altres administracions o d'altres ens públics o privats, serà la resultant de dividir l'import total de l'ajuda percebuda o reconeguda entre el nombre total de quilograms de residu gestionat.
  
Als mateixos efectes, serà computada com a ajuda tota aportació de fons públics destinada a sufragar qualsevol de les activitats enumerades en la base 2, fins i tot en aquells casos en què els dits fons no hi hagen sigut abonats directament als sol·licitants.
  
Base 5. Sol·licituds i documentació
  
5.1 Els interessats podran presentar les sol·licituds en el Registre General de la Conselleria de Medi Ambient en el carrer de Francesc Cubells, núm. 7, de València, així com en els seus servicis territorials situats a Alacant (carrer de Churruca, 29), Castelló de la Plana (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
En el cas que s'optara per presentar la sol·licitud en una oficina de Correus, s'haurà de fer en sobre obert per què siga datada i segellada per l'oficina de Correus abans de ser certificada.
  
5.2 Les sol·licituds, adreçades a la Direcció General d'Educació i Qualitat Ambiental, es formalitzaran en instància degudament complimentada i subscrita pel representant legal de l'empresa, segons model que s'adjunta en el present annex.
  
5.3 Les sol·licituds hauran d'indicar l'activitat de gestió, el tipus de residu i els quilograms que es preveja gestionar en el període objecte de subvenció, des de l'1 de gener fins al 31 d'octubre de 2002, així com la quantia de la subvenció que se sol·licita per a la dita previsió en aplicació dels corresponents mòduls establits en la base 4.1.
  
Les previsions de quantitats de residus a gestionar han de ser coherents amb la capacitat de gestió del sol·licitant i amb les quantitats gestionades en períodes anteriors.
  
Les sol·licituds hauran d'anar acompanyades de la següent documentació:
  
1. La que acredite la personalitat del sol·licitant:
  
a) Empreses individuals: fotocòpia del document nacional d'identitat en vigor.
  
b) Societats civils o comunitats de béns:
  
- Fotocòpia del DNI de tots els socis/comuners.
  
- Fotocòpia de la targeta d'identificació fiscal, CIF.
  
- Fotocòpia de l'escriptura de constitució i modificació, en el seu cas.
  
- Autorització original de la resta dels socis/comuners distints al què presenta la sol·licitud.
  
c) Societats mercantils:
  
- Fotocòpia de la targeta d'identificació fiscal, CIF.
  
- Fotocòpia del DNI del representant que firma la sol·licitud.
  
- Fotocòpia de l'escriptura de constitució o modificació, si és procedent, i dels Estatuts vigents registrats.
  
- Còpia compulsada del poder actual i inscrit en el registre mercantil del representant legal que presenta la sol·licitud.
  
- En el cas que la societat no estiga inscrita, certificació de la sol·licitud d'inscripció davant del registre mercantil.
  
2. Estudi economicofinancer i d'estructura de costos de l'activitat, relacionat estrictament amb la gestió dels residus objecte de la sol·licitud, de manera que es puguen precisar per l'administració els costos no coberts que corresponguen realment a l'activitat.
  
3. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció (model 27600).
  
4. Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent (model 27316).
  
Amb caràcter general, no serà necessari aportar la documentació administrativa relacionada en l'apartat 1 que, continuant vigent, ja obre en poder de la Conselleria de Medi Ambient per haver-la presentat en altra convocatòria, sempre que no hagen transcorregut més de cinc anys des de la finalització del procediment al qual corresponguen. S'haurà d'indicar expressament a la sol·licitud - apartat observacions - la data en què va ser presentada, la convocatòria o la línia de subvenció en la qual ja haja sigut presentada.
  
La Conselleria de Medi Ambient podrà demanar del sol·licitant l'aportació d'aquells documents o dades complementàries que estime necessaris per a la resolució de l'expedient.
  
L'admissió a tràmit d'una sol·licitud de subvenció no generarà cap compromís de la seua concessió.
  
Base 6. Subsanació de les sol·licituds
  
Quan la sol·licitud no reunisca els requisits o no s'acompanye de la documentació que d'acord amb la base 5 resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, s'hi requerirà el sol·licitant per què en el termini de deu dies subsane la falta o acompanye els documents preceptius, amb indicació que, si així no ho fera, se'l tindrà per desistit de la seua petició, prèvia resolució que haurà de ser dictada en els termes previstos en l'article 42 de la citada llei.
  
La dita resolució serà dictada per la Direcció General d'Educació i Qualitat Ambiental, a proposta del cap d'Àrea de Qualitat Ambiental, previ informe del Servici al qual corresponga la tramitació de la subvenció contemplada en la present orde.
  
Base 7. Valoració i tràmit
  
7.1 La valoració dels expedients es realitzarà per una comissió avaluadora, presidida per la directora general d'Educació i Qualitat Ambiental i composta per la secretària general administrativa, o persona a qui designe, el cap de l'Àrea de Qualitat Ambiental i el cap del Servici de Gestió de Residus, tots ells de la Conselleria de Medi Ambient.
  
7.2 La comissió proposarà les sol·licituds estimades i l'import a concedir a cada beneficiari per aplicació dels mòduls i condicions establerts en la base 4.
  
En qualsevol cas, l'import total corresponent a les sol·licituds estimades no podrà excedir el límit de la consignació pressupostària disponible en l'exercici econòmic, per la qual cosa, en cas d'excedir-se esta, la comissió proposarà el coeficient aplicable per a la reducció proporcional de la quantia a percebre per cada sol·licitant fins a respectar l'esmentat límit.
  
Respecte d'aquells sol·licitants en els quals concórreguen ajudes reconegudes o percebudes d'altres administracions o ens públics o privats pel mateix concepte, que aïlladament o en concurrència amb la que li correspondria d'acord amb les presents bases supere el cost de l'actuació a desenvolupar pel beneficiari, la comissió avaluadora proposarà respecte d'este el reconeixement de la subvenció en la quantia corresponent per a no superar el dit cost.
  
7.3 Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, l'import de l'ajuda a concedir a cada una d'elles, indicant el mòdul aplicable per a la seua determinació, així com la quantitat de quilograms de residus la gestió de la qual s'haurà de justificar i, en el seu cas, el coeficient de reducció proporcional aplicable per a respectar el límit de la consignació pressupostària. Així mateix, proposarà, en el cas d'acumulació d'ajudes, la quantia a concedir als sol·licitants en els quals concórrega la dita circumstància.
  
7.4 Mitjançant resolució del conseller es publicarà en el Diari Oficial de la Generalitat Valenciana la relació de beneficiaris i l'import de l'ajuda concedida a cadascun d'ells, indicant el mòdul aplicat i les quantitats de residus la gestió de les quals haurà de justificar-se, així com el termini o data límit per a la presentació de les sol·licituds de cobrament i documentació justificativa de les subvencions concedides.
  
7.5 El termini màxim per a resoldre les sol·licituds d'ajuda convocades per la present orde, serà de tres mesos comptats des de la data de la finalització del termini de presentació de sol·licituds. Transcorregut l'esmentat termini sense que haja recaigut resolució, s'entendrà desestimada la sol·licitud en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Base 8. Cobrament de la subvenció
  
8.1 Per al cobrament de la subvenció, el beneficiari haurà de presentar, en el termini límit establit en la resolució de concessió, la corresponent sol·licitud de cobrament dirigida a la Direcció General d'Educació i Qualitat Ambiental segons model d'instància que s'adjunta en el present annex, en la qual s'hi detallen les quantitats de residus que efectivament s'han gestionat, acompanyada de la següent documentació:
  
a) Justificació de les quantitats gestionades mitjançant els documents de control i seguiment dels moviments dels residus objecte de subvenció i, en el seu cas, mitjançant certificats acreditatius del tractament dels residus amb indicació de les quantitats i dels Documents de Control i Seguiment de Residus Perillosos als quals s'hi referiren.
  
b) Els costos externs s'hauran de justificar a través de la presentació d'originals o còpies compulsades de les corresponents factures i dels documents acreditatius del seu pagament. En relació amb l'acreditació del pagament es poden distingir els següents casos:
  
- Si se paga al comptat s'hi presentarà factura definitiva i rebut del seu pagament. En el cas d'emetre's ambdós en el mateix document, haurà d'aparèixer en la factura el "he rebut" amb firma legible o indicant la persona que firma i, en el seu cas, segell de l'entitat emissora de la factura.
  
- Si es paga a través d'efectes aplaçats (lletres o pagarés), s'aportarà factura definitiva i efectes vençuts i pagats, podent acceptar-se els aplaçaments encara no vençuts quan s'aporte la factura junt a un escrit del proveïdor indicant que disposa d'efectes (i el seu import) per a fer efectiu el pagament de la dita factura. Quan es faça efectiu el pagament, s'haurà d'aportar extracte de compte bancari, justificant de transferència, o qualsevol document que ho acredite, en els quals conste clarament el destinatari del pagament, que haurà de ser la persona o empresa que va emetre la factura.
  
- En cas de pagaments amb moneda estrangera, es presentarà document bancari acreditant el valor en euros en la data de l'operació.
  
- Qualsevol altre cas haurà de ser analitzat singularment.
  
c) En el cas que haguera hagut cap variació, a data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar de nou el model 27563 actualitzat.
  
En cas contrari, serà suficient presentar declaració efectuada pel representant legal de l'empresa, en la qual s'hi faça constar que no han existit variacions respecte a la situació inicial declarada amb caràcter previ a la concessió de la subvenció.
  
d) De conformitat amb el que establix l'apartat cinqué de l'article tercer de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions, l'exigència prevista en l'article 47.7 del text refós de la Llei d'Hisenda Pública de la Generalitat Valenciana (DOGV núm. 2775, de 21 de juny de 1996), els beneficiaris que reben una ajuda per concepte i any superior a 1.803,04 euros, hauran de presentar acreditació de què s'hi troben al corrent o exempts de les seues obligacions tributàries i amb la Seguretat Social al moment de concessió de l'ajuda, presentant la següent documentació: Original o còpia compulsada dels certificats de l'Agència Estatal d'Administració Tributària i de la Conselleria d'Economia, Hisenda i Ocupació de la Generalitat Valenciana en quant a les obligacions tributàries i certificat de la Tresoreria General de la Seguretat Social en quant a les obligacions amb la Seguretat Social.
  
8.2 Si se considera que alguna de les sol·licituds no reunix els requisits necessaris o no s'acompanya tota la documentació exigible o, en el seu cas, s'estime necessari l'aportació de qualsevol documentació encaminada a verificar la realització de les actuacions subvencionables o dels costos imputats a les mateixes, se concedirà al beneficiari un termini de deu dies per a la seua presentació, transcorregut el qual se li podrà declarar decaigut en el seu dret al tràmit, de conformitat amb el que disposa l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La resolució en la qual es tinga per transcorregut el termini, decaient el beneficiari en el seu dret al tràmit, i el consegüent decaïment en el dret al cobrament, total o parcial, de la subvenció concedida, serà dictada pel conseller de Medi Ambient, a proposta de la Direcció General d'Educació i Qualitat Ambiental.
  
8.3 En qualsevol cas, únicament es pagarà la totalitat de la subvenció si la quantitat de quilograms de residus a justificar s'acredita en la seua totalitat; en altre cas, sols s'abonarà la part de la subvenció proporcional a la quantitat justificada, aplicant-se als quilograms efectivament gestionats el mòdul finalment aplicat en la resolució de concessió, dictant-se pel conseller de Medi Ambient, a proposta de la Direcció General d'Educació i Qualitat Ambiental, resolució de decaïment en el dret al cobrament de la subvenció en l'import corresponent a la quantitat no justificada.
  
8.4 Cas de concurrència d'ajudes percebudes o concedides per altres administracions o ens públics o privats l'acumulació de les quals supere el cost total de l'activitat subvencionada realitzada pel beneficiari, a proposta de la Direcció General d'Educació i Qualitat Ambiental, el conseller de Medi Ambient, respecte al beneficiari en el qual concórreguen les ajudes, dictarà resolució de decaïment en el dret al cobrament de la subvenció concedida en virtut de la present orde, en la seua totalitat o en la quantia corresponent per a respectar el dit límit, sent objecte de notificació a este.
  
Base 9. Obligacions dels beneficiaris
  
Els beneficiaris de les subvencions hauran de:
  
1. Realitzar l'activitat o adoptar el comportament que fonamenta la concessió de la subvenció.
  
2. Acreditar la realització de l'activitat o l'adopció del comportament, així com el compliment dels requisits i condicions que determinen la concessió o gaudi de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa finalitat per altres administracions o ens públics.